  Туспуктэм: Руслан Нуриахметов Наталия Сильвестрова Удмурт кун университетын крезен шудонъя ӧре абитуриентъёсты кутон ялӥзы. Коньдэт чотын дышетскыны укмыс инты висъямын. Со сярысь Кун Думаын Удмуртилэсь депутат Лариса Буранова Телеграм-каналаз ивортӥз. Крезьгур но сценической искусствоя кафедралэн кивалтӥсез Елена Штенникова верамъя, УдГУ-ын азьло но крезен шудыны дышетъязы ни вал. Студентъёсын Сергей Кунгуров ужаз, со крезен шудонэз улӟытӥсь луэ. Ӧнерчи улонысь кошкем бере, дышетскон ӧрез ворсазы. Туэ студентъёсты Вероника Фёдорова, Сергей Кунгуровлэн дышетскисез, дышетоз. Крезен шудонъя ӧрез усьтон — со крезьгуро инструментэз элькунын азинтыны, соин шудон быгатонлыкез ӝутыны, крезен шудонъя дышетӥсьёсты дасяны луонлык шуыса пусъё университетын. Абитуриентъёслы куинь экзамен сётыны кулэ луоз: ӟуч кыл, литература но творческой экзамен, кудаз пыре кык пӧртэм пьесаосты быдэстон. Колледж но техникум бере дышетскыны пырисьёс огъя кун экзаменъёс сётыны кулэ ӧвӧл ни, соос предметъёсъя пуш экзамен гожтозы. Мукет крезьгуро инструментэн шудыны дышетскем но крезен шудонъя ӧре пырыны мылкыд карисьёс экзамензэс со инструментэн быдэстыны быгато.   Озьы ик та ӧръя дунын заочной амалэн дышетсконэ куриськонъёсты кутон усьтэмын. Юанъёсын 8(3412) 52-51-70, 8(3412) 52-49-12, 8-909-055-29-68 телефон номеръёсъя вазиськыны луэ. Тегъёс: Дышетон крезьгур УдГУ Удмуртия  